Иужьу къыщыхагъэщIар ящыгъупщэжат
«Факел» (Воронеж) — «Спартак-Налшык» (Налшык) — 1:0 (1:0). Воронеж. Профсоюзхэм я стадион нэхъыщхьэ. Бадзэуэгъуэм и 16-м. ЦIыху 5200-рэ еплъащ.
Судьяхэр Вилков (Новгород Ищхъэрэ), Глот (Ярославль), Богач (Люберцы).
«Факел»: Саутин, Бурнаш (Дранников, 77), Иванов, Курилов, Багаев, Альшин, Мурнин, Свежов, Гаракоев (Рылов, 60), Бирюков (Мичуренков, 85), Болэ (Шахов, 71).
«Спартак-Налшык»: Антипов, Соблыр, Дашаев, Мурачёв, Мэкъуауэ (Семёнов, 53), Дроздов (Балъкъэр, 78), Ахриев (Крамаренкэ, 53), Войнов (Каркаев, 70), Багъэтыр, Бажэ, Гугуев.
Топыр дигъэкIащ: Бирюковым, 3 (1:0).
Дагъуэ къыхуащIащ Багъэтырым, Каркаевым, 78. Балъкъэрым, Саутиным, Гугуевым.
2002 — 2005 гъэхэм къриубыдэу Воронеж иужьу щригъэкIуэкIа зэIущIищым «Спартак-Налшыкыр» зэи къыщыхамыгъэщIа, уеблэмэ зы топи къыщыхудамыгъэкIыфа пэтми (0:0, 1:0, 0:0), мы зэIущIэр ди щIалэхэм я дежкIэ хуабжьу гугъу зэрыхъунум шэч хэлътэкъым. Абы и щыхьэтт мыгъэрей зэхьэзэхуэм и пэщIэдзэ джэгугъуэм «Факел»-р Астрахань щыIэу премьер-лигэм кIуэным зымащIэ дыдэ фIэкIа зыхуримыкъужа «Волгарь»-м зэрытекIуар.
Мы зэIущIэр нэхъри удэзыхьэх ищIырт зэпэщIэува командэхэм зэгуэрым яхэтауэ иджы хьэрхуэрэгъухэм я фащэ щызытIэгъахэр зэрахэтым. Къапщтэмэ, Багаев Михаилрэ Рылов Артуррэ «Спартак-Налшыкыр» премьер-лигэм зэрыщагъэбжьыфIэрэ куэд щIакъым. Болэ Руслан къыщалъхуари джэгун щригъэжьари ди дежщ. Апхуэдэ дыдэу налшыкдэсхэм иджыпсту я пашэ Бажэ Амир 2012 — 2013 гъэхэм «Факел»-м хэтащ икIи джэгугъуиблым топищ щыдигъэкIауэ нобэми воронеждэсхэм фIыкIэ ягу илъщ.
Псом ищхьэжращи, топджэгум дихьэххэр хуабжьу яфIэхьэлэмэту кIэлъыплъырт зэIущIибгъум щIигъуауэ зэкIэлъхьэужьу «Спартак-Налшыкым» и гъуэм зыми топ къызэрыхудамыгъэкIыфыр щиухынум. ЕтIуанэ дивизионым иджыри хэту мэлыжьыхьым и 3-м Ставрополь и «Динамо»-м Антипов Антон и гъуэр къызэрыхигъащIэрэ абырэ ар закъуэтIакъуэ зыхъуэжа Уэрсей Артёмрэ мазитIрэ ныкъуэм нэблэгъат зыми я жагъуэ къызэрамыщIыфрэ.
Апхуэдиз щIагъщIэлъ зиIэ зэIущIэм узыIэпимышэнкIэ Iэмал иIэтэкъым. АрщхьэкIэ джэгум и щIэдзэкIэм зы Iуэхугъуэр псынщIэ дыдэу лъэныкъуэ иригъэзащ. Псори зэхэту «Спартак-Налшыкым» топ къызэрыхудамыгъэкIыфар 843-нэ дакъикъэм щынэсым воронеждэсхэм ар яхузэфIэкIащ. «Факел»-м и гъуащхьауэ Бирюков Михаил и закъуэу ди гъуэм къыбгъэдыхьэри, хэгъэрейхэр япэ иригъэщащ.
Мы зэIущIэм и ещанэ дакъикъэр екIуэкIыу арат. АдэкIэ зыкIэлъыплъын хуейр, иужьу къыщыхагъэщIар зыщыгъупщэжа (ар къыщыхъуар джэгугъуэ 15 ипэкIэ IэфIыпс жылагъуэм 2015 гъэм жэпуэгъуэм и 4-рат) «Спартак-Налшыкым» и футболистхэр щытыкIэ гугъум къызэрикIыну щIыкIэрат.
Ди щIалэхэм куэдрэ зралъэфыхьакъым. Абыхэм я капитан Бажэ Амир ебгъуанэ дакъикъэм лъэщу зэуа топым хэгъэрейхэм я гъуащхьэтетыр ерагъкIэ пэлъэщауэ аращ. АдэкIэ лъэныкъуэхэм Iэмал зытIущ яIащ бжыгъэм зрагъэхъуэжыну. АрщхьэкIэ зыри къаймыхъулIауэ, джэгум и япэ Iыхьэр иухащ.
Загъэпсэхуу къызэрихьэжу, «Спартак-Налшыкым» и гъуащхьэхъумэхэр аргуэру «кIуэцIрыхуащ». Насып яIэти, Болэ Руслан и лъахэгъухэм я дежкIэ къиутIыпща топыр гъуащхьэм техуащ. Абы иужькIэ налшыкдэсхэм зызэщIакъузэжащ икIи тепщэны-
гъэр джэгум щаубыдыпащ. Нэхъ мыхъуми, бжыгъэр зэхуэдэ ящIыжыну ди щIалэхэм Iэмал зыбжанэ яIащ. Псом хуэмыдэу ахэр абы пэгъунэгъуащ зэIущIэм къыщIагъуа ещанэ дакъикъэр щиухым. Гугуевыр «Факел»-м и штрафнойм щхьэмыгъазэу яфIихьэри, топыр гъуэм блэкIыу къыхитащ икIи Каркаевыр зымащIэ дыдэкIэ абы лъэIэсакъым.
Арати, 0:1-уэ «Спартак-Налшыкыр» къыхагъэщIащ. Апхуэдэу иухащ зэман кIыхькIэ я гъуэм топ къызэрыдамыгъэкIыфа лъэхъэнэри. Иджы езыхэм топ щахудэмыгъэкIыфыр къэдбжыным щIидзэ хуэдэщ. Сыти жыIи япэ дивизионым щрагъэкIуэкIа пэщIэдзэ джэгугъуитIым ди щIалэхэр зэкIэ зэи къыщыхэжаныкIыфакъым. АдэкIэ деплъынщ. КъызэрыттекIуам и фIыгъэкIэ, Воронеж и «Факел»-м зэхьэзэхуэм бжьыпэр щиубыдащ.
Иджы фыщыдгъэгъуэзэнщ Урысей Федерацэм футболымкIэ и япэ дивизионым щызэхэта етIуанэ джэгугъуэм кърикIуа бжыгъэхэм. Мис ахэр: «Енисей» (Красноярск) — «Динамо» (Мэзкуу) — 0:0, «Сибирь» (Новосибирск) — «Тосно» (Тоснэ) — 0:1, «Химки» (Химки) — «Тамбов» (Тамбов) — 0:0, «Спартак-2» (Мэзкуу) — «Мордовия» (Саранск) — 2:0, «Волгарь» (Астрахань) — «Сокол» (Саратов) — 2:1, «Нефтехимик» (Нижнекамск) — «СКА-Хабаровск» (Хабаровск) — 0:0, «Шинник» (Ярославль) — «Зенит-2» (Санкт-Петербург) — 1:2, «Кубань» (Краснодар) — «Луч-Энергия» (Владивосток) — 1:1, «Балтика» (Калининград) — «Тюмень» (Тюмень) — 1:0.
КъыкIэлъыкIуэ джэгугъуэр «Спартак-Налшыкым» бадзэуэгъуэм и 23-м иригъэкIуэкIынущ. А махуэм ди командэм къригъэблэгъэнущ Саратов и «Сокол»-р.
Жыласэ Заурбэч.
